Eesmärk — Tartu 2024 - Euroopa kultuuripealinnaks
MIKS KANDIDEERIB TARTU 2024. AASTA EUROOPA KULTUURIPEALINNAKS?
Euroopa kultuuripealinna tiitel on Tartu ja Lõuna-Eesti suur võimalus ja ühine väljakutse:
Kultuuripealinna viivad ellu meie tänased ja tulevased kultuuriinimesed: kunstnikud, kultuurikorraldajad, organisatsioonid ja loomeettevõtjad.
Tartu 2024 toimumise korral on võimalik mõõta, kui palju suureneb meie elanike heaolu, kui palju kasvab linna atraktiivsus talentide, investorite ja ettevõtjate silmis, ning mil määral paranevad ühendusteed Euroopaga.
Tartu 2024 kandidatuuriprotsess toetab linna arengu- ja kultuuristrateegiates nimetatud Tartu suurte väljakutsete lahendamist. Samuti aitab võimalikult edukas kandideerimine kaasa Tartule oluliste institutsioonide - koolide, ettevõtete, mäluasutuste, ühingute jne - eesmärkide täitumisele.
Üks Eesti linn on 2024. aastal kindlasti Euroopa kultuuripealinn - 2019. aasta 28. augustil selgub, kas selle tiitli saab Tartu või Narva.
MEIE TEEKOND: TARTU 2024 TÖÖ LÕPPVOORU JÕUDMISE NIMEL
Tartu 2024 eelvooru kandidatuuriraamat põhineb enam kui 350 kohtumisel; Tartu taotlusesse on tänaseks panustanud aega, energiat ja loomingulisust juba umbes 1000 inimest.
Kandidatuuriraamatu heaks koguti ideid avalikel ideekorjetel nii linnarahva kui professionaalsete kultuurikorraldajate seas. Nii mõnigi idee sai alguse mullu maikuus Eesti Rahva Muuseumis toimunud visioonipäeval “Tulevikku Põgenemise Tuba”.
Tartu kandideerib Euroopa kultuuripealinnaks koos 19 Lõuna-Eesti omavalitsusega. Mullu jaanuaris toimunud ümarlaual jõudsid regiooni linna- ja vallajuhid üksmeelele: teeme koostööd, et muuta meid Euroopas nähtavamaks!
Tartu eelvooru kandidatuuri tegevustele ja sündmustele aitasid kaasa ka praktikandid Tartu Ülikoolist ning vabatahtlikud - aitäh teile!
2024. aasta Euroopa kultuuripealinna valiku eelvoor lõppes 2018. aasta 22.-23. oktoobril Tallinnas, kui kandideerivate linnade 10-liikmelised esitlusmeeskonnad kaitsevad taotlusi 12 sõltumatu žüriiliikme ees.
Parimate taotlustega linnad kutsuti lõppvooru. 2019. aasta 26.-27. augustil külastab tiitlile kandideerivaid linnu rahvusvaheline žürii ja 28. augustil kaitsevad esitlusmeeskonnad täiendatud lõppvooru taotlusi.
Otsuse Tartu kandideerimisest Euroopa kultuuripealinnaks 2024 võttis Tartu linnavolikogu ühehäälselt vastu septembris 2017. 2018. aasta jaanuaris alustas Tartu linnavalitsuse kultuuriosakonna koosseisus tööd Tartu 2024 kandidatuurimeeskond.